**Anexa VII – model orientativ**

**Măsuri de informare și comunicare**

**(1)** AM POCA și Beneficiarul sunt responsabili de îndeplinirea obligațiilor prevăzute la art. 115 - Informare și comunicare și din Anexa XII – Informarea și comunicarea privind contribuțiile din partea fondurilor din Regulamentul (UE) nr. 1303/2013 al Parlamentului European și al Consiliului de stabilire a unor dispoziții comune privind Fondul European de Dezvoltare Regională, Fondul Social European, Fondul de Coeziune, Fondul European Agricol pentru Dezvoltare Rurală și Fondul European pentru Pescuit și Afaceri Maritime, precum și de stabilire a unor dispoziții generale privind Fondul European de Dezvoltare Regională, Fondul Social European, Fondul de Coeziune și Fondul European pentru Pescuit și Afaceri Maritime și de abrogare a Regulamentului (CE) nr. 1083/2006 al Consiliului, cu completările ulterioare.

**(2)** Beneficiarii sunt responsabili pentru implementarea activităților de informare și comunicare în legătură cu asistența financiară nerambursabilă obținută prin Programul Operațional Capacitate Administrativă 2014-2020, în conformitate cu cele prevăzute în cererea de finanțare.

**(3)** Finanțarea în cadrul acestui program operaţional conduce la acceptarea de către Beneficiar a introducerii sale în Lista Operațiunilor, în conformitate cu prevederile art. 115 alin. (2) din Regulamentul CE nr. 1303/2013, cu modificările și completările ulterioare.

(4) Beneficiarul este obligat să utilizeze, pentru toate materialele de informare și comunicare realizate în cadrul proiectelor finanțate prin Programul Operațional Capacitate Administrativă 2014-2020, indicațiile tehnice din Manualul de Identitate Vizuală a POCA.

**(5)** Beneficiarul este responsabil pentru informarea publicului de proiectul pe care îl derulează în cadrul Programului Operațional Capacitate Administrativă 2014-2020, prin Fondul Social European.

**(6)** Lipsa elementelor de identitate vizuală obligatorii din materialele de informare și comunicare și/sau a cerințelor minime de informare și comunicare atrage neautorizarea la plată a cheltuielilor aferente acestor activități solicitate la plată/rambursare, de către Beneficiar.

**(7)** În situația utilizării parțiale sau incorecte a elementelor de identitate vizuală obligatorii pe materialele de informare și comunicare și/sau nerespectării cerințelor minime de informare și comunicare, AM POCA aplică o diminuare de 0,02% asupra cheltuielilor aferente acestei activități și solicitate la plată/rambursare.

**(8)** În vederea îndeplinirii obligațiilor de informare și comunicare privind proiectele finanțate prin POCA, Beneficiarul are obligația să pună la dispoziția AM POCA, la solicitarea acesteia, date și informații despre proiect.

**(9)** Beneficiarul este obligat să respecte următoarele **măsuri minime de informare şi comunicare** a proiectului:

a) **afișarea pe site-ul public al solicitantului,** **a unei scurte descrieri a proiectului**, care să cuprindă **cel puțin următoarele informații**: titlu, denumire beneficiar și parteneri (dacă există), obiectiv general/scop, obiective specifice, rezultate, data de începere, perioada de implementare, valoarea totală (defalcată pe surse de finanțare);

b) realizarea și expunerea a **cel puțin unui** **afiș** ce va cuprinde informații despre proiect (având dimensiunea minimă A3) într-un loc ușor vizibil şi accesibil publicului, cum ar fi zona de intrare a unei clădiri, care să conţină următoarele informații referitoare la acesta: titlu, denumire beneficiar și parteneri (dacă este cazul), scop, data de începere, perioada de implementare, valoarea totală (defalcată pe surse de finanțare);

c) un **eveniment de diseminare a rezultatelor obținute** (de ex. conferință la finalizarea proiectului, reuniune);

d) utilizarea, pentru toate materialele de informare și comunicare realizate în cadrul proiectelor finanțate prin Programul Operațional Capacitate Administrativă 2014-2020 a următoarelor elemente: sigla Uniunii Europene, sigla Guvernului României, sigla POCA, precum și cea a Instrumentelor Structurale 2014-2020, însoțite de următorul text: *”****Competența face diferența! Proiect selectat în cadrul Programului Operațional Capacitate Administrativă, cofinanțat de Uniunea Europeană, din Fondul Social European****”*;

f) publicarea pe site-ul web al Beneficiarului a tuturor livrabilelor (studii, strategii, analize, ghiduri, etc.) realizate în cadrul proiectelor finanțate prin POCA și transmiterea acestora către AM POCA pe adresa de e-mail **amdca@poca.ro**, în vederea publicării lor pe site-ul www.poca.ro, în secțiunea dedicată rezultatelor proiectelor cofinanțate din Fondul Social European.

Beneficiarul poate include, în mod justificat, și alte activități de informare şi comunicare a proiectului, precum: conferințe, anunțuri în presă, întâlniri, reuniuni, seminarii, etc.

**(10)** În situația nerespectării parțiale de către Beneficiar a prevederilor alin. (9), AM POCA aplică o diminuare de 0,02% asupra cheltuielilor aferente acestei activități și solicitate la plată/rambursare.